Document ID: 32004D0539

KOMISSION PÄÄTÖS,
tehty 1 päivänä heinäkuuta 2004,
lemmikkieläinten muihin kuin kaupallisiin kuljetuksiin sovellettavista eläinten terveyttä koskevista vaatimuksista annetun Euroopan parlamentin ja neuvoston asetuksen (EY) N:o 998/2003 täytäntöönpanoa koskevista siirtymätoimenpiteistä
(tiedoksiannettu numerolla K(2004) 2365)
(ETA:n kannalta merkityksellinen teksti)
(2004/539/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lemmikkieläinten muihin kuin kaupallisiin kuljetuksiin sovellettavista eläinten terveyttä koskevista vaatimuksista ja neuvoston direktiivin 92/65/ETY muuttamisesta 26 päivänä toukokuuta 2003 annetun Euroopan parlamentin ja neuvoston asetuksen (EY) N:o 998/2003 (1) ja erityisesti sen 21 artiklan,
sekä katsoo seuraavaa:
(1)
Asetusta (EY) N:o 998/2003 sovelletaan 3 päivästä heinäkuuta 2004.
(2)
Niiden toimenpiteiden lisäksi, joita on toteutettu helpottamaan siirtymistä nykyisistä vaatimuksista asetuksessa (EY) N:o 998/2003 vahvistettuihin vaatimuksiin, asetuksen täytäntöönpano edellyttää erityisesti sitä, että kaikilla eläinlääkintäviranomaisilla on käytössään passiasiakirja, että kolmansista maista tapahtuvaa tuontia varten annetaan uuden malliset tuontitodistukset ja että eläimille, jotka tulevat sellaisista kolmansista maista, joita ei ole lueteltu asetuksen (EY) N:o 998/2003 liitteessä II olevassa C osassa, tehdään rokotuksen jälkeinen testi.
(3)
Vaikuttaa siltä, että jäsenvaltioiden toteuttamista toimista huolimatta vaatimuksiin liittyy vielä joitakin epävarmuustekijöitä, etenkin kun otetaan huomioon ne merkittävät ihmismäärät, jotka matkustavat lemmikkieläimineen tähän vuodenaikaan kesälomalle. Lemmikkieläinten kuljetusten vuosittainen huippusesonki saattaakin johtaa lukuisiin hallinnollisiin ongelmiin.
(4)
Näin ollen olisikin suotavaa tarvittaessa soveltaa edelleen voimassa olevia kansallisia vaatimuksia riittävän ajanjakson ajan. Tämän ajanjakson aikana lemmikkieläinten kuljetukset sallitaan joko asetuksen (EY) N:o 998/2003 mukaisesti tai sellaisten kansallisten sääntöjen mukaisesti, jotka olivat voimassa ennen 3 päivää heinäkuuta 2004. Vastaavasti lykätään komission päätöksistä 2003/803/EY (2) ja 2004/203/EY (3) poikkeamista, josta säädetään komission päätöksessä 2004/301/EY ja joka koskee koirien, kissojen ja frettien muissa kuin kaupallisissa kuljetuksissa käytettävien todistusten ja passien muotoa.
(5)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Rajoittamatta mitä asetuksen (EY) N:o 998/2003 25 artiklan toisessa kohdassa säädetään, jäsenvaltioiden on sallittava 1 päivään lokakuuta 2004 asti kyseisen asetuksen liitteessä I lueteltujen lemmikkieläinlajien tuonti alueelleen niiden kansallisten sääntöjen mukaisesti, jotka olivat voimassa ennen 3 päivää heinäkuuta 2004.
2 artikla
Korvataan päätöksen 2004/301/EY 1 artiklan ensimmäisen kohdan a alakohdassa päivämäärä ”3 päivää heinäkuuta 2004” päivämäärällä ”1 päivää lokakuuta 2004”.
3 artikla
Tämä päätös on osoitettu kaikille jäsenvaltioille.
Tehty Brysselissä 1 päivänä heinäkuuta 2004.

Labels: 0
8
6